SET พรุ่งนี้ขึ้นต่อ แนวต้าน 1,300 จุด
บล.อาร์เอชบี มองแนวโน้มการลงทุนในวันพรุ่งนี้ (16 ก.พ.) ตลาดฯมีโอกาสที่จะปรับตัวขึ้นไปต่อได้ พร้อมให้แนวรับ 1,280 จุด ส่วนแนวต้าน 1,300 จุด
15 ก.พ. 2559

นายศราวุธ เตโชชวลิต ผู้อำนวยการอาวุโสฝ่ายวิเคราะห์หลักทรัพย์ บล.อาร์เอชบี (ประเทศไทย) เปิดเผยถึงตลาดหุ้นไทยวันนี้ (15 ก.พ.) ปรับตัวขึ้นในทิศทางเดียวกับตลาดหุ้นในภูมิภาคเอเชียที่ต่างอยู่ในแดนบวก รับแรงหนุนจากเงินหยวนแข็งค่า หลังจากที่ธนาคารกลางจีนได้ประกาศปรับอัตราอ้างอิงเงินหยวนขึ้นเกือบ 1% สู่ระดับ 6.5118 หยวน/ดอลลาร์ในวันนี้
ก่อนหน้านี้ จีนประกาศตัวเลขนำเข้า-ส่งออกออกมาไม่ดี โดยตัวเลขส่งออกเดือน ม.ค.58 ปรับตัวลง 6.6% ส่วนตัวเลขนำเข้าลดลง 14.4% กดดันให้ตลาดหุ้นจีนปรับตัวลงไป แต่เมื่อมีการประกาศปรับอัตราอ้างอิงค่าเงินหยว และแบงก์ชาติจีนยังออกมาปฏิเสธกระแสข่าวลือที่ระบุว่าจีนวางแผนควบคุมเงินทุนให้มีความเข้มงวดมากขึ้น ทำให้ตลาดหุ้นจีนมีการดีดกลับขึ้นมาได้บ้าง
ส่วนตลาดบ้านเราได้แรงหนุนจากหุ้นในกลุ่มพลังงาน ภายหลังจากที่ราคาน้ำมันดิบพุ่งขึ้นสูง อย่างไรก็ตาม คืนนี้ตลาดสหรัฐฯได้ปิดทำการเนื่องในวันประธานาธิบดี ทำให้ขาดปัจจัยชี้นำสำหรับวันพรุ่งนี้ แต่ตลาดในยุโรปเชื่อว่าน่าจะปิดในแดนบวกได้ หลัง “ดอยช์แบงก์” ระบุว่าพร้อมจะซื้อหุ้นกู้คืน แนวโน้มการลงทุนในวันพรุ่งนี้ (16 ก.พ.) เชื่อว่าตลาดฯมีโอกาสที่จะปรับตัวขึ้นไปต่อได้ พร้อมให้แนวรับ 1,280 จุด ส่วนแนวต้าน 1,300 จุด
 
หลักทรัพย์ที่มีมูลค่าการซื้อขายสูงสุด 5 อันดับแรก
TASCO ปิดที่ 22.60 บาท ลดลง 4.90 บาท
PTT ปิดที่ 235.00 บาท เพิ่มขึ้น 5.00 บาท
PTTEP ปิดที่ 58.00 บาท เพิ่มขึ้น 2.50 บาท
TOP ปิดที่ 59.00 บาท เพิ่มขึ้น 1.00 บาท
ADVANC ปิดที่ 167.00 บาท เพิ่มขึ้น 0.50 บาท
 
ที่มา: สำนักข่าวอินโฟเควสท์